Þingræður haldnar á Alþingi Íslendinga

Herra forseti. Mér hefur þótt dapurt síðustu daga að hlýða á þann málflutning sem hér hefur verið uppi og talað um heila atvinnugrein eins og hún væri vettvangur örfárra auðjöfra sem stæðu og söfnuðu auð með augun rauð. Þetta eru fyrirtæki af öllum stærðum og gerðum úti um allt land sem eru lifibrauð samfélaganna úti um landið. Þau standa mörg hver frammi fyrir gríðarlegum vanda. Útflutningstekjur sjávarútvegsins hafa verið að dragast saman og ekki verið minni síðan 2008. Veiðigjaldið er að tvöfaldast og hefur tvöfaldast á milli ára. Tekjuskattur og veiðigjöld eru núna samtals 60% af hagnaði sjávarútvegsfyrirtækja. Ég ætla að greiða atkvæði með þessu í trausti þess að þetta sé nákvæmlega samkvæmt orðanna hljóðan; frestur á bráðnauðsynlegum aðgerðum til að bregðast við vandanum.

Virðulegi forseti. Eftir stutta en snarpa umræðu um veiðigjöld á þessa mikilvægu atvinnugrein finnst mér alveg ljóst að þegar við tökum aftur upp þráðinn í haust verði mikil þörf á því að fyrir þingið verði lögð þau gögn sem hafa verið unnin í vetur, m.a. af veiðigjaldsnefndinni, um það hvernig veiðigjöldin í dag eru orðin allt annað og miklu hærra, reyndar margfalt, hlutfall framlegðar útgerðarinnar. Það sem maður tekur eftir í þingsal er að allir halda að það eigi aðeins við um lítil og meðalstór fyrirtæki. Það á við um öll útgerðarfyrirtæki í landinu. Vegna þeirrar tafar sem er á álagningu gjaldanna birtist þetta með þeim hætti að skattar og gjöld eru orðin allt annað hlutfall af rekstrartekjum en áður var. Þá umræðu þurfum við að taka upp af alvöru í haust.

Hæstv. forseti. Ég styð þá niðurstöðu sem liggur fyrir sem felur í sér framlengingu á núverandi fyrirkomulagi innheimtu veiðigjalda til áramóta. Ég tek undir það sem hefur verið sagt um mikilvægi þess annars vegar að skoðað verði til frambúðar hvernig fyrirkomulag veiðigjalda á að vera ákveðið og hins vegar að tekið verði á þeim vanda sem frumvarpið, sem upphaflega kom fram í síðustu viku, var ætlað að lagfæra. Í dag höfum við greitt atkvæði um tvær breytingartillögur sem hvor með sínum hætti eru ákveðið furðuverk. Annars vegar töldu Píratar ástæðu til að blanda hvalveiðimálum inn í þetta á einhvern hátt. Allt í lagi, þingið hefur sagt sitt um það. Hitt furðuverkið var breytingartillaga Miðflokksins  
             Og svaraðu nú.

Virðulegur forseti. Það er best að ég geri það. Ég ætlaði að segja annað en það er best að ég svari. Það eru auðvitað mikil vonbrigði hvernig þetta mál allt saman hefur unnist. Þar verður ríkisstjórnin að líta í eigin barm. Það er ekki hægt að kenna okkur stjórnarandstöðunni um að lítill tími hafi unnist til þeirra mála. 

Forseti biður þingmenn um að sitja á strák sínum.

Þar ætluðu ríkisstjórnarflokkarnir ekki að standa við það sem samið hafði verið um við stjórnarandstöðuflokkana. Sú afstaða Miðflokksins að veita ekki flýtimeðferð fyrir málið inn á dagskrá helgaðist eingöngu af því. Það liggur alveg fyrir og hefur alltaf legið fyrir að við teljum að veiðigjaldsmálin þurfi að koma til umræðu og lagfæringar. Það er hreinlega til skammar hvernig málið var dregið, þ.e. að menn legðu ekki í þá umræðu fyrir sveitarstjórnarkosningarnar. Þá hefðum við fengið efnislega umræðu sem hefði gert málinu gott í staðinn fyrir þau handarbakavinnubrögð sem við höfum orðið vitni að hérna.